Title: Úrad vlády SR
Author: miklasova
Last saved by: agenda0
Company: Úrad vlády Slovenskej republiky

Úrad vlády SR							    Na rokovanie vlády SR
Sekcia hospodárskej politiky					                dňa 9.5.2001
									    K číslu: 3153/2001
									    K bodu: 12

S t a n o v i s k o

k Návrhu delimitácie Národného programu kvality do roku 2003 a koordinácie jeho realizácie v ústredných orgánoch štátnej správy

I.

Iniciatívny návrh spoločne predkladajú minister hospodárstva a predseda Úradu pre normalizáciu, metrológiu a skúšobníctvo SR.

V nadväznosti na odporúčanie z uznesenia vlády SR č. 694/2000 k Auditu súladu činností a financovania ústredných orgánov štátnej správy a organizácií v ich pôsobnosti a na základe vzájomnej zhody sa navrhuje zmena nositeľa úlohy D.1. z uznesenia vlády SR č. 673/1998, koordinovať realizáciu Národného programu kvality, z ministra hospodárstva na predsedu Úradu pre normalizáciu, metrológiu a skúšobníctvo SR. Ako koordinačný orgán pri Úrade pre normalizáciu, metrológiu a skúšobníctvo SR (ďalej ÚNMS SR) sa navrhuje zriadiť Radu Národného programu kvality.

II.

Delimitácia programu zameraného na zvyšovanie kvality môže byť dôležitým podnetom na skvalitnenie doteraz realizovaných aktivít v tejto oblasti, nakoľko ÚNMS SR zodpovedá za štátnu politiku normalizácie, metrológie, skúšobníctva a posudzovania zhody a je zakladateľom Slovenskej národnej akreditačnej služby.

Na zabezpečenie a realizáciu predmetného programu sa navrhuje vytvoriť Radu národného programu kvality. Návrh (uvedený v prílohe 2) však neobsahuje také argumenty, ktoré by umožnili posúdiť jeho opodstatnenosť, porovnať predložené varianty a rozhodnúť o optimálnom riešení organizačného začlenenia a zloženia tohto orgánu. Z kontextu návrhu tiež nevyplýva preferencia niektorého z uvedených dvoch variantov.

V návrhu nie sú uvedené finančné prostriedky na realizáciu Národného programu kvality v roku 2001 a v ďalších rokoch. Tiež nie je známe, či ÚNMS SR bude schopný vytvoriť podmienky na realizáciu všetkých aktivít v delimitačnej oblasti v roku 2001 a ďalšom období z vlastných zdrojov. Neuvádza sa, akým spôsobom sa celá delimitácia uskutoční a v akom časovom horizonte.
Štatút budovaného národného informačného strediska nie je obsahom prílohovej časti a ani inej časti predloženého materiálu.

Záverom možno ešte uviesť, že na rokovanie vlády by sa mal materiál predložiť v prehľadnejšej a usporiadanejšej forme bez nadbytočného textu a s dostatočnou vypovedacou hodnotou návrhu.

V návrhu uznesenia vlády odporúčame upresniť formuláciu úlohy v bode F.1. a označiť ju ako bod A.2. (časť F. zrušiť).

Návrh nebol predložený Porade ekonomických ministrov. S prihliadnutím na jeho obsah možno prerokovanie na PEM považovať za užitočné.

III.

Vláde SR možno odporúčať, aby o predloženom návrhu rozhodla na základe výsledku rozpravy a s prihliadnutím na uvedené pripomienky (predovšetkým na odporúčanie posúdiť návrh na Porade ekonomických ministrov).

Bratislava 7.5.2001